《终风行》
宋代·周麟之

北风驾寒万窍号，声如八月江上涛。
又疑大鹏上青霄，南溟水击抟扶摇。
昆阳阵败虎豹嗥，撼城飞瓦千兵逃。
焚轮夜起狂终朝，直忧卷屋掀重茅。
我居门巷如荒郊，衾无缱罽裘无羔，
苦寒猎猎吹缊袍。笑引藤樽漱浊醪，
不妨高卧醉陶陶。梦骑天马腾长飚，
睥睨玉台阊阖高。风声诗兴两斗家，
醉中一扫白云谣。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。